Drie rowers is Vrydag tydens ’n jaagtog in die omgewing van Lichtenburg in Noordwes dood nadat hulle in ’n boer se gesteelde bakkie op die vlug geslaan en teen ’n boom by Springbokpan gebots het. ’n Vierde verdagte het later aan sy beserings in die hospitaal beswyk.
Die boer het sy medeboere van die voorval in kennis gestel waarna twee verdagtes in die Toyota Raider-bakkie kort daarna naby die plaas voorgekeer is. Vier verdagtes in die gesteelde bakkie is ook agternagesit wat ’n jaagtog tot gevolg gehad het.
Die verdagtes het gedurende die jaagtog na bewering skote op die boere afgevuur voordat hulle teen ’n boom gebots het. Drie van die vier verdagtes is op die toneel dood verklaar terwyl die vierde verdagte later in die Thusong-hospitaal in Itsoseng dood is.
Die polisie ondersoek ’n saak van die besit van gesteelde goedere asook onwettige vuurwapens en ammunisie. Die twee aangekeerde verdagtes sal binnekort op aanklag van huisroof in ’n hof verskyn.